以椰子香爐花瓶爲大人壽
作者：項安世
朝代：宋

paragraphs: 石湖居士虞衡志，椰子之身本椶類。
葉間各結三四子，大者能容五升器。
初如青纈美少年，漸久漸黄堅且緻。
有穰如玉汁如乳，味如春醪飲輒醉。
番禺老工巧心數，能製瓶爐出新意。
盡力揩摩發光彩，一月工夫成一技。
二瓶可花爐可香，中有千鍾萬鍾味。
牋封囊裹送大人，伴以銀奩古心字。
四君俱自南天來，一老新霑北辰賜。
金章紫綬照鄉閭，玉色冰神明聽視。
天上煌煌列宿光，人間赫赫真郎貴。
人言書自武昌來，知是吾兒壽詩至。
兒供椰果勸椰杯，花露香風俱酒氣。
慇懃更作椰子詩，甲子中間一年歲。